
	Dokumenta datums ir tā elektroniskās parakstīšanas laiks


Nr. 1 – 9/__
Ieinteresētajiem piegādātājiem

Par iepirkumu “Informācijas tehnoloģiju aprīkojuma iegāde un piegāde Ventspils valstspilsētas pašvaldības izglītības iestādei “Ventspils 6. vidusskola”
[bookmark: _Hlk99437834]Ventspils valstspilsētas pašvaldības iestāde “Ventspils Digitālais centrs” (turpmāk – Pasūtītājs) iepirkuma “Informācijas tehnoloģiju aprīkojuma iegāde un piegāde Ventspils valstspilsētas pašvaldības izglītības iestādei “Ventspils 6. vidusskola”, identifikācijas Nr. VDC 2026/21 (turpmāk – Iepirkums), ietvaros saņēmusi ieinteresētā piegādātāja lūgumu veikt izmaiņas iepirkuma tehniskajā specifikācijā, mainot tehniskās specifikācijas prasības attiecībā uz Iepirkuma 7. daļu “Uzglabāšanas un uzlādes skapja planšetdatoram piegāde”.
Saskaņā ar izvirzītajiem argumentiem Pasūtītājs ir izvērtējis iesniegto lūgumu precizēt tehnisko specifikāciju un ir secinājis:
Ieinteresētā piegādātāja arguments par skapja ārējiem izmēriem:
Pašreizējā prasību kopa satur vairākas ļoti specifiskas prasības uzlādes skapim, tostarp ārējo izmēru ierobežojumu ne vairāk kā 700 x 700 x 700 mm, prasību par pilnībā caurredzamām durvīm, kā arī prasību par rūpnieciski iebūvētu ventilatoru, kas automātiski ieslēdzas un izslēdzas atkarībā no temperatūras skapī. Veicot tirgus izpēti pēc publiski pieejamās ražotāju informācijas, konstatēts, ka šāda prasību kombinācija būtiski ierobežo konkurenci. Tirgū ir pieejami kvalitatīvi un mācību iestādēm paredzēti mobilie uzlādes skapji/ratiņi vismaz 16 portatīvajiem datoriem vai planšetdatoriem, kas nodrošina drošu uzlādi, ierīču uzglabāšanu, pārslodzes aizsardzību, pārvietošanu uz riteņiem un ergonomisku lietošanu, taču atsevišķi konstruktīvie risinājumi tiem ir atšķirīgi.
Lūdzam prasību: “Uzlādes skapja ārējie izmēri (platums, dziļums, augstums): ne vairāk kā 700 x 700 x 700 mm” izteikt šādā redakcijā: “Uzlādes skapja ārējie izmēri (platums, dziļums, augstums): ne vairāk kā 700 x 700 x 950 mm.”
Šāds labojums neietekmē skapja izmantošanu mācību procesā, jo platums un dziļums joprojām saglabājas kompakts, bet lielāks augstums ļauj piedāvāt ergonomiskākus risinājumus, kuros ierīces un to lādētāji ir ērtāk izvietojami un lietotājam vieglāk pieejami.
Pasūtītāja atbilde: 
Maksimālo ārējo izmēru prasība sākotnēji noteikta, lai nodrošinātu uzlādes skapja kompaktu novietojumu izglītības iestādes telpās. Izvērtējot ieinteresētā piegādātāja lūgumu, Pasūtītājs secina, ka telpas efektīvas izmantošanas ziņā būtiskākais rādītājs ir skapja novietojuma laukums – platums un dziļums, kas saskaņā ar piedāvāto precizējumu saglabājas nemainīgs (ne vairāk kā 700 × 700 mm). Augstuma palielinājums neietekmē aizņemto telpas platību, savukārt ļauj piedāvāt ergonomiskākus risinājumus, kuros ierīces un to barošanas bloki var būt ērtāk izvietojami. Tādēļ, lai nepamatoti neierobežotu konkurenci, Pasūtītājs piekrīt precizēt prasību šādā redakcijā: “Uzlādes skapja ārējie izmēri (platums × dziļums × augstums): ne vairāk kā 700 × 700 × 950 mm.”

Ieinteresētā piegādātāja arguments par durvju veidu:
Lūdzam prasību: “Durvju veids: aizslēdzamas ar iebūvētu slēdzenes mehānismu priekšpusē, pilnībā caurredzamas, lai var redzēt ievietotās ierīces” izteikt šādā redakcijā: “Durvju veids: aizslēdzamas ar iebūvētu slēdzenes mehānismu priekšpusē; durvis pilnībā vai daļēji caurredzamas, vai izgatavotas no izturīga MDF, mēbeļu plātņu, metāla vai ekvivalenta materiāla.”
Prasība par pilnībā caurredzamām durvīm nav būtiska iekārtas funkcionalitātei. Mācību iestādē svarīgāka ir droša ierīču uzglabāšana, izturīga konstrukcija un aizslēgšanas iespēja. Pilnībā caurredzamas durvis var būt mazāk praktiskas ikdienas lietošanā, jo tās vairāk pakļautas skrāpējumiem un bojājumiem, kā arī nav nepieciešamas, lai nodrošinātu ierīču uzlādi vai drošu glabāšanu. Daudzi mūsdienīgi izglītības iestādēm paredzēti uzlādes skapji tiek ražoti ar necaurredzamām vai daļēji caurredzamām izturīga materiāla durvīm.
Pasūtītāja atbilde:
Prasība pēc pilnībā caurredzamām durvīm saistīta ar iespēju vizuāli pārliecināties par skapja saturu, neatverot durvis. Izvērtējot lūgumu, Pasūtītājs secina, ka šo funkcionālo vajadzību – vizuālu ierīču uzskaiti – pietiekami nodrošina arī daļēji caurredzamas durvis, savukārt drošu uzglabāšanu nodrošina aizslēdzams mehānisms, kas tiek saglabāts. Lai nepamatoti neierobežotu konkurenci, vienlaikus saglabājot iepirkuma priekšmeta funkcionālo vajadzību, Pasūtītājs precizē prasību šādā redakcijā:
“Durvju veids: aizslēdzamas ar iebūvētu slēdzenes mehānismu priekšpusē; durvis pilnībā vai daļēji caurredzamas, lai nodrošinātu iespēju vizuāli pārliecināties par skapī ievietotajām ierīcēm.”
Ieinteresētā piegādātāja arguments par ventilācijas/ dzesēšanas risinājumu:
Lūdzam prasību: “Dzesēšana: jābūt rūpnieciski aprīkotam ar vismaz vienu dzesēšanas ventilatoru, kas automātiski ieslēdzas un izslēdzas atkarībā no temperatūras skapī, nodrošinot pretpārkaršanu” izteikt šādā redakcijā: “Dzesēšana: skapim jānodrošina pasīva vai aktīva ventilācija/dzesēšana, kas novērš ierīču un lādētāju pārkaršanu uzlādes laikā.”
Mūsdienīgiem uzlādes skapjiem ne vienmēr ir nepieciešams aktīvs ventilators. Daudzi risinājumi izmanto pasīvu ventilāciju, pārdomātu iekšējo gaisa cirkulāciju, atsevišķu nodalījumu lādētājiem un elektronisku uzlādes vadību, lai samazinātu pārkaršanas risku. Ventilatora obligāta prasība var nepamatoti izslēgt kvalitatīvus un klusākus risinājumus, kuri pēc būtības nodrošina tādu pašu vai labāku drošību mācību iestādes ikdienas lietošanā.
Šādas izmaiņas neietekmē uzlādes skapja paredzēto izmantošanu mācību procesā, jo tiek saglabātas būtiskās prasības: vismaz 16 ierīču uzlāde, iekšējās kontaktligzdas, vieta lādētājiem, pārslodzes un īssavienojuma aizsardzība, aizslēdzamas durvis, riteņi pārvietošanai un droša pieslēgšana elektrotīklam. Vienlaikus precizētās prasības ļauj piedāvāt plašāku mūsdienīgu, ergonomisku un mācību iestādēm piemērotu uzlādes skapju klāstu, nepamatoti neierobežojot konkurenci.
Pasūtītāja atbilde:
Prasība noteikta, lai novērstu vairāku ierīču un to barošanas bloku vienlaicīgas uzlādes radīto iespējamo pārkaršanu. Izvērtējot lūgumu, Pasūtītājs secina, ka iepirkuma priekšmeta būtiskā vajadzība ir novērst ierīču un barošanas bloku pārkaršanu, un šo rezultātu objektīvi var nodrošināt gan ar aktīvu (ventilatora), gan ar pasīvu (gaisa cirkulācijas, nodalījumu konstrukcijas) risinājumu. Atbilstoši principam, ka tehniskajā specifikācijā priekšroka dodama funkcionālām prasībām, nevis konkrētam konstruktīvam risinājumam, Pasūtītājs precizē prasību šādā redakcijā:
“Dzesēšana/ ventilācija: skapim jānodrošina pasīva vai aktīva ventilācija/ dzesēšana, kas novērš ierīču un to barošanas bloku pārkaršanu uzlādes laikā.”
Ņemot vērā minēto, Pasūtītājs veic attiecīgus grozījumus iepirkuma tehniskajā specifikācijā (Iepirkuma 7. daļa “Uzglabāšanas un uzlādes skapja planšetdatoram piegāde”). Iepirkuma būtiskās prasības – vismaz 16 ierīču uzlāde, iekšējās kontaktligzdas un vieta barošanas blokiem, pārslodzes un īssavienojuma aizsardzība, aizslēdzamas durvis, pārvietošana uz riteņiem un droša pieslēgšana elektrotīklam – tiek saglabātas. Grozījumi tiek publicēti visiem ieinteresētajiem piegādātājiem, nodrošinot vienlīdzīgu attieksmi un iespēju ar tiem iepazīties.

